Δάσκαλος της Αγίας Βερονίκης

Οι μελετητές συγκεντρώνουν υπό το όνομα Δάσκαλος της Αγίας Βερονίκης (γερμανικά: Meister der Heiligen Veronika) μια σειρά από έργα του διεθνούς γοτθικού ρυθμού που φιλοτεχνήθηκαν στην περιοχή της Κολωνίας στα τέλη του 14ου αιώνα και τις αρχές του 15ου αιώνα. Κρίνοντας από αυτά τα έργα, μπορούμε να βεβαιώσουμε ότι βρισκόμαστε μπροστά σε έναν καλλιτέχνη υψηλού επιπέδου, ικανό να συνδυάζει επιρροές από την εκλεπτυσμένη τέχνη της αυλής της Βουργουνδίας με τη γερμανική ζωγραφική παράδοση.Spagnolo, Maddalena (2007), σσ. 68-69. Το έργο του διακρίνεται από απαλά περιγράμματα και λεπτούς χρωματικούς συνδυασμούς.Master, of Saint Veronica , βιογραφία του καλλιτέχνη στον ιστότοπο Terminartors.com.

 Εργογραφία 
Στον καλλιτέχνη αποδόθηκε η επωνυμία αυτή εξαιτίας μιας ελαιογραφίας που απεικονίζει την Αγία Βερονίκη, η οποία πέρασε από τις βασιλικές βαυαρικές συλλογές στην Παλαιά Πινακοθήκη του Μονάχου. Εκτός από αυτήν, αποδίδονται στον καλλιτέχνη μια σειρά από μικρογραφίες, καθώς και η «Μικρή Σταύρωση» που εκτίθεται στο Μουσείο Wallraf-Richartz της Κολωνίας. Γενικά θεωρείται ο σημαντικότερος καλλιτέχνης της Κολωνίας πριν το Στέφαν Λόχνερ (περ.1400-1451),Stukenbrock, Christiane & Töpper, Barbara (2011), σελ. 611. ο οποίος και πρέπει να επηρεάστηκε από αυτόν, καθώς το ύφος τους παρουσιάζει σημαντικές ομοιότητες.Master of Saint Veronica, βιογραφία του καλλιτέχνη στον ιστότοπο της Εθνικής Πινακοθήκης του Λονδίνου.

Η Αγία Βερονίκη θεωρείται έργο της ώριμης περιόδου του καλλιτέχνη και χρονολογείται περίπου στο 1420. Αγοράστηκε το 1827 από τη Χαϊδελβέργη από το Λουδοβίκο Α', κατόπιν εκτίμησης του Γκαίτε, ο οποίος υπέδειξε ως δημιουργό του έναν «βυζαντινό ζωγράφο από την περιοχή του Κάτω Ρήνου». Απεικονίζει την Αγία Βερονίκη, η οποία σύμφωνα με την παράδοση προσέφερε στον Ιησού ένα μαντήλι για να σκουπήσει τον ιδρώτα του στο δρόμο προς το Γολγοθά, στο οποίο και αποτυπώθηκε θαυματουργά το ίχνος του προσώπου του.St. Veronica with the Holy Kerchief, περιγραφή του έργου στην Web Gallery of Art. Ιδιαίτερο ενδιαφέρον παρουσιάζει η φροντίδα με την οποία έχουν αποδοθεί οι μικροσκοπικοί άγγελοι που υμνολογούν σε πρώτο πλάνο, τους οποίους χαρακτηρίζουν η εκφραστικότητα του προσώπου και οι κομψές κινήσεις. Σε σκόπιμη αντίθεση με τις μικρές τους διαστάσεις έρχεται το υπερμέγεθες σουδάριο, που καταλαμβάνει περίπου τα 2/3 του πίνακα. Η γιγάντια μορφή του Ιησού, που εδώ αποδίδεται με ωμό ρεαλισμό, προκαλεί την αντίδραση των χαριτωμένων χερουβείμ, που την κοιτάζουν με δέος. Η υφολογική απόκλιση που παρατηρείται ανάμεσα στη μορφή του Ιησού και τις υπόλοιπες μορφές, αντικατοπτρίζει την ανάγκη να τονιστεί το στοιχείο του αχειροποίητου στην απόδοση του προσώπου του Θεανθρώπου.

 Δείτε επίσης 
 Γοτθική τέχνη
 Διεθνής γοτθικός ρυθμός

 Παραπομπές 

 Βιβλιογραφία 
  Spagnolo, Maddalena (2007). «Παλαιά Πινακοθήκη, Μόναχο», μετάφραση: Φραντζέσκα Ξαγοράρη, σειρά: Μουσεία του Κόσμου • 21, 1η έκδοση, Αθήνα : Η Καθημερινή, ISBN 9789606709647.
  Stukenbrock, Christiane & Töpper, Barbara (2011). «1000 Chefs-d'oeuvre de la Peinture», Πότσδαμ: h.f.ullmann, ISBN 9783833161124.

 Εξωτερικοί σύνδεσμοι 

 Master of Saint Veronica, κατάλογος έργων σε διάφορα μουσεία ανά τον κόσμο.
 Master of Saint Veronica, κατάλογος (αποδιδόμενων) έργων στην Web Gallery of Art. 
 Master of St. Veronica, βιογραφία του καλλιτέχνη στον ιστότοπο του Μουσείου Jean Paul Getty.

Κατηγορία:Γερμανοί ζωγράφοι
Κατηγορία:Ζωγράφοι γοτθικού ρυθμού
Κατηγορία:Σχολή της Κολωνίας